SKRIFTLIG FORESPØRGSEL E-2531/02

af Paulo Casaca (PSE) til Rådet

(11. september 2002)

Om: Eftergivenhed over for terrorisme

Rådet har i sin afgørelse 2002/334/EF(1) af 2. maj besluttet at optage en række organisationer fra den iranske opposition på listen over terrororganisationer, herunder Mujahedin-e-Khalq.

Den amerikanske Kongres' undersøgelseskommission i forbindelse med forhandlingerne mellem den amerikanske regering og det iranske styre, den såkaldte Iran-Contra-sag, havde allerede erkendt, at et af de forhandlingsresultater, som den iranske regering opnåede ved denne aftale, var et forbud mod denne oppositionsorganisation.

For ikke så længe siden, i 1998, blev det offentligt erkendt i pressen, at de britiske myndigheder havde accepteret den samme betingelse til gengæld for et løfte fra det iranske styre om at ophøre med terroren mod den britiske statsborger Salman Rushdie. Denne beslutning blev imidlertid stærkt kritiseret af et flertal af de britiske parlamentsmedlemmer.

Hvilke beviser har Rådet for, at optagelsen af Mujahedin-e-Khalq på listen over terrororganisationer ikke skyldes, at Rådet har givet efter for terroristisk afpresning fra det iranske styres side?

Er det ikke rigtigt, at det iranske styre ved domstolene allerede er blevet kendt skyldig i terrorforbrydelser i flere medlemsstater, og at der ikke engang findes så meget som en mistanke om, at Mujahedin-e- Khalq skulle have udøvet nogen terrorhandling på europæisk jord?

Mener Rådet ikke, at mord på kvinder ved stening eller piskning af børn for handlinger, som det religiøse politi anser for ulovlige handlinger, som ansvarshavende iranere offentligt har vedkendt sig i pressen, og som er blevet indberettet af Amnesty International er skændig terror?

(1) EFT L 116 af 3.5.2002, s. 33.

Svar

(4. marts 2003)

Rådet traf den 2. maj 2002 afgørelse om at optage Mujahedin-e Khalq på EU's liste over personer og grupper, der er involveret i terrorhandlinger, på grundlag af en detaljeret og grundig gennemgang af de foreliggende oplysninger og under fuld iagttagelse af kriterierne i artikel 1, stk. 4, i fælles holdning 2001/931/FUSP af 27. december 2001 og andre relevante forpligtelser.

Rådet vil gerne over for det ærede parlamentsmedlem påpege, at fælles holdning 2001/931/FUSP, som blev vedtaget til gennemførelse af FN's Sikkerhedsråds resolution 1373(2001) om vidtspændende strategier for bekæmpelse af terrorisme, finder anvendelse på personer og grupper, der er involveret i terrorhandlinger, uanset hvor disse er begået.

For så vidt angår menneskerettighederne, som det ærede parlamentsmedlem henviser til, har Rådet for nylig gentaget en erklæring om dødsstraf og særlig grusomme former for henrettelse, hvor det tager kraftigt afstand fra anvendelse af dødsstraf i almindelighed og henrettelse ved stening i særdeleshed.

Med hensyn til bekæmpelse af terrorisme forventer EU, at Iran fuldt ud gennemfører UNSCR 1373 samt ratificerer og gennemfører alle relevante FN-konventioner. Herudover skal de forhandlinger, som i nær fremtid skal indledes med Iran om en handels- og samarbejdsaftale føres parallelt med forhandlinger om samarbejde om bekæmpelse af terrorisme. Handels- og samarbejdsaftalen og bestemmelserne om bekæmpelse af terrorisme skal udgøre et uadskilleligt hele for så vidt angår ikrafttræden, anvendelse og opsigelse.